b'\n_START_ARTICLE_\nBiserica de lemn din S\xc3\xa2rbi Susani\n_START_SECTION_\nDocumentare\n_START_PARAGRAPH_\n\xc3\x8en bibliografia veche, biserica de lemn din S\xc3\xa2rbi Susani a fost documentat\xc4\x83, la fel ca \xc8\x99i celelalte biserici de lemn din Maramure\xc8\x99, \xc3\xaen studii de ansamblu, semnate de Ioan B\xc3\xa2rlea , Tit Bud, Victor Br\xc4\x83tulescu , I. D. \xc8\x98tef\xc4\x83nescu  \xc8\x99i Marius Porumb . \xc3\x8en acestea au fost prezentate c\xc3\xa2teva din tr\xc4\x83s\xc4\x83turile ei caracteristice, date istorice, inscrip\xc8\x9bii, o parte din icoane \xc8\x99i pictura mural\xc4\x83. Un studiu monografic mai detaliat i-a fost dedicat de Aurel Bongiu \xc3\xaen 1970 \xc3\xaen urma lucr\xc4\x83rilor de repara\xc8\x9bii. El are meritul de a-l fi identificat pentru prima dat\xc4\x83 pe pictorul zugrav itinerant Alexandru Ponehalschi, autorul t\xc3\xa2mplei iconostasului. Aurel Bongiu a mai scos \xc3\xaen eviden\xc8\x9b\xc4\x83 prezen\xc8\x9ba acoperi\xc8\x99ului vechi, a \xc3\xaencercat o etapizare a ferestrelor \xc8\x99i a transcris \xc8\x99i citit corect inscrip\xc8\x9bia din 1667 de pe u\xc8\x99a de la intrare. Pe urmele pictorului zugrav au pornit apoi Marius Porumb \xc8\x99i Anca Pop-Bratu , care au reanalizat pictura din S\xc3\xa2rbi Susani \xc3\xaentr-un context mai larg. Francisc Nistor a salvat porti\xc8\x9ba incintei cimitirului \xc8\x99i a pubicat-o \xc3\xaen albumul s\xc4\x83u de por\xc8\x9bi maramure\xc8\x99ene. Alexandru Babo\xc8\x99 a f\xc4\x83cut o descriere a construc\xc8\x9biei, sus\xc8\x9binut\xc4\x83 cu relevee detaliate, \xc3\xaentr-un studiu dedicat bisericilor de lemn cu o singur\xc4\x83 strea\xc8\x99in\xc4\x83 din Maramure\xc8\x99. Biserica a fost datat\xc4\x83 dendrocronologic \xc3\xaen 1997. \xc3\x8entr-un studiu ulterior Alexandru Babo\xc8\x99 a publicat releveele u\xc8\x99ii, ferestrei decorate, prestolului \xc8\x99i a analizat tr\xc4\x83s\xc4\x83turile constructive fundamentale ale l\xc4\x83ca\xc8\x99ului.\n_START_SECTION_\nRidicarea bisericii\n_START_PARAGRAPH_\nDin primele studii s-a \xc3\xaenr\xc4\x83d\xc4\x83cinat datarea din 1532 f\xc4\x83cut\xc4\x83 de Tit Bud . Datarea s-a datorat probabil citirii gre\xc8\x99ite a inscrip\xc8\x9biei de pe u\xc8\x99\xc4\x83, de\xc8\x99i Ioan B\xc3\xa2rlea a f\xc4\x83cut \xc3\xaen 1909 o citire mai corect\xc4\x83 a ei: "v\xc4\x83leat 1665". Vechimea l\xc4\x83sat\xc4\x83 de Tit Bud s-a perpetuat p\xc3\xa2n\xc4\x83 la Aurel Bongiu, care a propus citirea anului 1667 \xc3\xaen inscrip\xc8\x9bia de pe u\xc8\x99\xc4\x83. Datarea dendrocronologic\xc4\x83 a stabilit \xc3\xaen 1997 c\xc4\x83 biserica de lemn este mai veche cu aproape trei decenii, lemnul fiind t\xc4\x83iat \xc3\xaen iarna dintre anii 1638-1639. L\xc4\x83ca\xc8\x99ul a fost cu cea mai mare probabilitate ridicat \xc3\xaen vara urm\xc4\x83toare. Din \xc3\xaensemn\xc4\x83rile p\xc4\x83strate \xc3\xaen biseric\xc4\x83  \xc8\x99i din conscrip\xc8\x9bia de la 1774 \xc8\x99i 1786-89 reiese c\xc4\x83 biserica de lemn din S\xc3\xa2rbi Susani a fost ctitorit\xc4\x83 \xc8\x99i \xc3\xaengrijit\xc4\x83 de familiile de mici nobili din partea de sus a satului, din vetrele fostelor a\xc8\x99ez\xc4\x83ri medievale Balote\xc8\x99ti \xc8\x99i C\xc4\x83m\xc3\xa2rzana. Lemnele bisericii au fost t\xc4\x83iate din p\xc4\x83durea de stejar "l\xc4\x83sat\xc4\x83 de la potop" de deasupra bisericii, care acoperea odat\xc4\x83 \xc3\xaentreaga fa\xc8\x9b\xc4\x83 a v\xc4\x83ii Cos\xc4\x83ului._NEWLINE_Biserica ini\xc8\x9bial\xc4\x83 nu avea turn. Acesta a fost ulterior ad\xc4\x83ugat, deoarece t\xc4\x83lpile turnului nu sunt legate cu butea, cum era obiceiul, ci numai a\xc8\x99ezate peste tinda femeilor. Turnul a fost adaus \xc3\xaenainte de 1751, posibil la data inscrip\xc8\x9biei de pe u\xc8\x99a intr\xc4\x83rii, la 1667.\n_START_SECTION_\nRepara\xc8\x9bii\n_START_PARAGRAPH_\n\xc3\x8en 1921 a fost construit acoperi\xc8\x99ul nou peste cel vechi. Atunci, ori \xc3\xaenc\xc4\x83 mai devreme, s-au l\xc4\x83rgit o parte din ferestre, au fost t\xc4\x83iate deschiz\xc4\x83turi \xc3\xaen peretele plin dintre femei \xc8\x99i b\xc4\x83rba\xc8\x9bi, s-a l\xc4\x83rgit intrarea spre nav\xc4\x83 \xc8\x99i s-a construit corul \xc3\xaen nav\xc4\x83 pentru tinerii satului. Biserica a fost restaurat\xc4\x83 \xc3\xaen 1970 \xc8\x99i 2000._NEWLINE_\xc3\x8en timpul \xe2\x80\x9erestaur\xc4\x83rilor\xe2\x80\x9d din anul 2000 au fost distruse \xc8\x99i iremediabil pierdute \xc3\xaenvelitoarea acoperi\xc8\x99ului vechi, masa mo\xc8\x99ilor, coiful vechi al turnului \xc8\x99i pragul u\xc8\x99ii.\n_START_SECTION_\nButea\n_START_PARAGRAPH_\nAceast\xc4\x83 biseric\xc4\x83 a fost conceput\xc4\x83 la vremea ei ca una din l\xc4\x83ca\xc8\x99urile mijlocii, 5,79 m larg\xc4\x83 \xc8\x99i 10,08 m lung\xc4\x83, \xc3\xaen vechile unit\xc4\x83\xc8\x9bi de m\xc4\x83sur\xc4\x83: 2 st\xc3\xa2njeni regali larg\xc4\x83 \xc8\x99i 3\xc2\xbd lung\xc4\x83, cu o capacitate maxim\xc4\x83 de circa 205 credincio\xc8\x99i. Intrarea se face dinspre miaz\xc4\x83zi printr-un portal bogat sculptat. Biserica este \xc3\xaemp\xc4\x83r\xc8\x9bit\xc4\x83 de la vest la est de tinda femeilor (pronaos) \xc8\x99i biserica b\xc4\x83rba\xc8\x9bilor (nav\xc4\x83). Spa\xc8\x9biul nu este egal distribuit \xc3\xaentre femei \xc8\x99i b\xc4\x83rba\xc8\x9bi, femeile av\xc3\xa2nd numai pe jum\xc4\x83tate din spa\xc8\x9biul acordat b\xc4\x83rba\xc8\x9bilor, un raport \xc3\xaent\xc3\xa2lnit \xc3\xaendeosebi la biserici de m\xc4\x83n\xc4\x83stire. Tinda femeilor este t\xc4\x83v\xc4\x83nit\xc4\x83 sub t\xc4\x83lpile turnului \xc8\x99i deschis\xc4\x83 spre biserica b\xc4\x83rba\xc8\x9bilor prin goluri \xc3\xaen perete de fiecare parte a u\xc8\x99ii. Biserica b\xc4\x83rba\xc8\x9bilor este principala \xc3\xaenc\xc4\x83pere, subliniat\xc4\x83 de cerul \xc3\xaenalt al bisericii (bolta). De remarcat c\xc4\x83 \xc3\xaen\xc4\x83l\xc8\x9bimea navei este egal\xc4\x83 cu l\xc4\x83rgimea ei, o propor\xc8\x9bie remarcat\xc4\x83 \xc8\x99i la alte biserici din prima jum\xc4\x83tate a secolului al XVII-lea \xc3\xaen Maramure\xc8\x99. \xc3\x8enspre r\xc4\x83s\xc4\x83rit, spre altar, sunt numai dou\xc4\x83 u\xc8\x99i iar \xc3\xaen fa\xc8\x9ba iconostasului exist\xc4\x83 o solee ce marcheaz\xc4\x83 trecerea dinspre profan spre sacru. Altarul este decro\xc8\x99at \xc8\x99i \xc3\xaencheiat cu cinci laturi exterioare scurte. El are 3,72 m l\xc4\x83\xc8\x9bime \xc8\x99i 3,1 m ad\xc3\xa2ncime \xc8\x99i protejeaz\xc4\x83 \xc3\xaen mijlocul lui prestolul de lemn. Acesta a fost sculptat \xc3\xaen form\xc4\x83 de potir, o form\xc4\x83 specific\xc4\x83 celor mai vechi piese de acest fel, p\xc4\x83strate din secolul 17 \xc3\xaen Maramure\xc8\x99. Interiorul este luminat de ferestre pu\xc8\x9bine, de diferite dimensiuni. La femei, u\xc8\x99a de afar\xc4\x83 este singura surs\xc4\x83 de lumin\xc4\x83._NEWLINE_Butea, adic\xc4\x83 partea \xc3\xaencheotorat\xc4\x83 a bisericii, este \xc3\xaencins\xc4\x83 pe exterior de o funie puternic profilat\xc4\x83, cioplit\xc4\x83 direct din lemnul masiv al peretelui. De-asupra funiei, la \xc3\xaent\xc3\xa2lnirile dintre b\xc3\xa2rnele pere\xc8\x9bilor, cheotorile netede trec spre console ie\xc8\x99ite \xc3\xaen trepte sub stre\xc8\x99ini. Dincolo de func\xc8\x9bia lor practic\xc4\x83 de a desc\xc4\x83rca greutatea acoperi\xc8\x99ului aceste console se \xc3\xaembin\xc4\x83 spectaculos ca ni\xc8\x99te aripi sculptate. Consolele \xc8\x99i funia, \xc3\xaempreun\xc4\x83 cu portalul bogat sculptat \xc8\x99i fereastra decorat\xc4\x83, dau un caracter aparte acestei bisericu\xc8\x9be de lemn._NEWLINE_\xc3\x8en interiorul navei, \xc3\xaen dreptul soleei, se poate observa un lemn prins cu cuie de lemn pe peretele sudic, la \xc3\xaen\xc4\x83l\xc8\x9bimea uni stat de om. Acestuia \xc3\xaei corespunde pe peretele nordic o ad\xc3\xa2ncitur\xc4\x83 \xc3\xaen perete. \xc3\x8entre acestea, biserica a avut se pare o grind\xc4\x83 orizontal\xc4\x83 care accentua ini\xc8\x9bial trecerea dintre sacru \xc8\x99i profan \xc3\xaen dreptul soleei. Aceast\xc4\x83 grind\xc4\x83 a fost un element local arhaic pe cale de dispari\xc8\x9bie, surprins numai \xc3\xaen c\xc3\xa2teva biserici de lemn din secolul 17 \xc3\xaen Maramure\xc8\x99._NEWLINE_U\xc8\x99a de la intrare este interesant\xc4\x83 nu numai pentru mesajul sculptat bogat pe fa\xc8\x9ba portalului ci \xc8\x99i pentru rezolv\xc4\x83rile ingenioase din dosul ei. At\xc3\xa2t articula\xc8\x9biile c\xc3\xa2t \xc8\x99i sistemele de \xc3\xaenchidere au fost executate numai din lemn. Cheia de fier articulat\xc4\x83 se introduce printr-o gaur\xc4\x83 ca s\xc4\x83 \xc3\xaemping\xc4\x83 un fu\xc8\x99tei orizontal. Acesta e ag\xc4\x83\xc8\x9bat \xc3\xaentr-un cui de lemn \xc8\x99i intr\xc4\x83 prin urechea unui lemn masiv vertical prins cu cepuri \xc3\xaen u\xc8\x99orul drept, l\xc3\xa2ng\xc4\x83 foaia u\xc8\x99ii. O gaur\xc4\x83 dreptunghiular\xc4\x83 din dreapta u\xc8\x99ii, afar\xc4\x83, azi \xc3\xaenfundat\xc4\x83, dezv\xc4\x83luie un sistem de \xc3\xaencuietoare \xc8\x99i mai vechi, defapt cel ini\xc8\x9bial. Acesta avea o cheie de lemn cu trei din\xc8\x9bi ce se introducea prin gaura din perete \xc3\xaentr-o gaur\xc4\x83 special\xc4\x83 din lemnul masiv prins vertical \xc3\xaen u\xc8\x99orul drept. Lemnul vertical func\xc8\x9biona ca o cutie de broasc\xc4\x83. \xc3\x8en el se p\xc4\x83streaz\xc4\x83 \xc8\x99i azi d\xc4\x83ltuiturile \xc3\xaen care au stat lop\xc4\x83\xc8\x9belele de lemn ce blocau \xc8\x99i deblocau fu\xc8\x99teiul. \xc3\x8en foaia u\xc8\x99ii se v\xc4\x83d urmele de la un m\xc3\xa2ner cu z\xc4\x83vor pe interior, ce era folosit pentru \xc3\xaenchiderea \xc8\x99i deschiderea u\xc8\x99ii c\xc3\xa2nd u\xc8\x99a nu era \xc3\xaencuiat\xc4\x83. Foaia u\xc8\x99ii se mi\xc8\x99ca \xc3\xaen dou\xc4\x83 \xc8\x9b\xc3\xa2\xc8\x9b\xc3\xa2ni separate de lemn. Cea de jos a fost \xc3\xaendep\xc4\x83rtat\xc4\x83 f\xc4\x83r\xc4\x83 rost \xc3\xaen anul 2000, coada de jos a u\xc8\x99ii sprijinindu-se ast\xc4\x83zi direct de prag._NEWLINE_Pe latura dinspre miaz\xc4\x83zi s-a p\xc4\x83strat o fereastr\xc4\x83 frumos decorat\xc4\x83 cu funie, rozete \xc8\x99i din\xc8\x9bi. Aceasta ascunde \xc3\xaen interior un oblon introdus \xc3\xaentre b\xc3\xa2rne de la ridicarea bisericii. Piesa din afar\xc4\x83, sculptat\xc4\x83, a fost prins\xc4\x83 \xc3\xaen lemnul peretelui cu cuie de fierar, singurele de acest fel observate \xc3\xaen p\xc4\x83r\xc8\x9bile originale. Fereastra t\xc4\x83iat\xc4\x83 \xc3\xaen partea opus\xc4\x83 a navei a fost probabil asem\xc4\x83n\xc4\x83toare. Tot o fereastr\xc4\x83 cu oblon, ast\xc4\x83zi \xc3\xaenfundat\xc4\x83 din interior, se vede \xc3\xaen axul altarului. Celelalte ferestre din altar au fost t\xc4\x83iate ulterior.\n_START_SECTION_\nAcoperi\xc8\x99ul\n_START_PARAGRAPH_\nSub acoperi\xc8\x99ul actual, ridicat \xc3\xaen 1921, a fost p\xc4\x83strat \xc8\x99i vechiul acoperi\xc8\x99. Acesta din urm\xc4\x83 prezint\xc4\x83 c\xc3\xa2teva particularit\xc4\x83\xc8\x9bi remarcabile. \xc3\x8en primul r\xc3\xa2nd cornii (c\xc4\x83priorii) se descarc\xc4\x83 pe o cunun\xc4\x83 (cosoroab\xc4\x83) intermediar\xc4\x83. De sub cunun\xc4\x83 pleac\xc4\x83 mai departe corni mai scur\xc8\x9bi p\xc3\xa2n\xc4\x83 peste cununa de jos a strea\xc8\x99inei. Aceast\xc4\x83 \xc3\xaemp\xc4\x83r\xc8\x9bire a desc\xc4\x83rc\xc4\x83rii acoperi\xc8\x99ului principal este o solu\xc8\x9bie constructiv\xc4\x83 arhaic\xc4\x83, \xc3\xaent\xc3\xa2lnit\xc4\x83 asem\xc4\x83n\xc4\x83tor \xc8\x99i la bisericile de lemn de la Breb \xc8\x99i Valea Stejarului. Avantajul ei este c\xc4\x83 greutatea nu r\xc4\x83m\xc3\xa2ne concentrat\xc4\x83 pe cununile strea\xc8\x99inei, o parte mare fiind preluat\xc4\x83 la aproape jum\xc4\x83tate din distan\xc8\x9b\xc4\x83 de o alt\xc4\x83 cunun\xc4\x83. Acoperi\xc8\x99ul vechi \xc8\x99i-a pierdut \xc3\xaen anul 2000 \xc3\xaenvelitoarea de \xc8\x99indril\xc4\x83 horjit\xc4\x83, p\xc4\x83strat\xc4\x83 \xc3\xaen 1921 \xc8\x99i 1970 pentru valoarea ei muzeal\xc4\x83, precum \xc8\x99i poala prelungit\xc4\x83 peste masa mo\xc8\x99ilor, spre miaz\xc4\x83noapte, probabil la fel de veche ca \xc8\x99i biserica._NEWLINE_Acoperi\xc8\x99ul vechi al altarului s-a p\xc4\x83strat p\xc3\xa2n\xc4\x83 \xc3\xaen anul 2000 c\xc3\xa2nd, din ne\xc8\x99tiin\xc8\x9b\xc4\x83, a fost \xc3\xaenl\xc4\x83turat, de o echip\xc4\x83 de "restauratori profesioni\xc8\x99ti", pe banii publici ai Ministerului Culturii! Acesta p\xc4\x83stra \xc3\xaenvelitoarea veche de \xc8\x99indrile horjite cu o desf\xc4\x83\xc8\x99urare a apelor ce urm\xc4\x83rea forma poligonal\xc4\x83 a altarului, \xc3\xaentr-un mod ne\xc3\xaent\xc3\xa2lnit altundeva \xc3\xaen partea de sud a Maramure\xc8\x99ului.\n_START_SECTION_\nTurnul\n_START_PARAGRAPH_\nTurnul bisericii nu este ridicat odat\xc4\x83 cu biserica, fiind ad\xc4\x83ugat ulterior, cel mai probabil \xc3\xaen a doua jum\xc4\x83tate a secolului 17, c\xc3\xa2nd turnul se generalizeaz\xc4\x83 \xc3\xaen arhitectura sacral\xc4\x83 din Maramure\xc8\x99. Turnul acesta este foarte \xc3\xaengust la baz\xc4\x83 \xc8\x99i, \xc3\xaen mod surprinz\xc4\x83tor, se l\xc4\x83rge\xc8\x99te la \xc8\x99atra (foi\xc8\x99orul) clopotelor. Cornii vechi ai coifului, dimensiona\xc8\x9bi dup\xc4\x83 l\xc4\x83\xc8\x9bimea bisericii, lungi de 2 st\xc3\xa2njeni regali, au fost arunca\xc8\x9bi \xc3\xaen foc \xc8\x99i \xc3\xaenlocui\xc8\x9bi cu al\xc8\x9bii mai noi \xc3\xaen anul 2000, de aici coiful \xc8\x9buguiat fa\xc8\x9b\xc4\x83 de cel precedent.\n_START_SECTION_\nCalendarul de pe portal\n_START_PARAGRAPH_\nPortalul de la intrare \xc3\xaen biseric\xc4\x83, prin mesajul \xc3\xaencrustat \xc3\xaen el, este o adev\xc4\x83rat\xc4\x83 oper\xc4\x83 de art\xc4\x83 ce ne dezv\xc4\x83luie participarea unui mare me\xc8\x99ter de biserici. Dintre portalele de lemn p\xc4\x83strate \xc3\xaen Maramure\xc8\x99 acesta este f\xc4\x83r\xc4\x83 \xc3\xaendoial\xc4\x83 cel mai complex \xc8\x99i bogat \xc3\xaen detalii. Inten\xc8\x9bia me\xc8\x99terului nu a fost de a fermeca privirea sau de a-\xc8\x99i l\xc4\x83sa amprenta sa asupra acestei intr\xc4\x83ri, \xc3\xaen primul r\xc3\xa2nd, ci de a intra \xc3\xaen dialog cu cei chema\xc8\x9bi s\xc4\x83 calce peste pragul ei. Atunci ca \xc8\x99i acum, arta de a sculpta era arta de a comunica. Comunicarea \xc3\xaens\xc4\x83 trebuia s\xc4\x83 aib\xc4\x83 loc \xc3\xaentr-un limbaj comun, pe care s\xc4\x83-l st\xc4\x83p\xc3\xa2neasc\xc4\x83 nu numai artistul ce \xc8\x99i privitorii. Din p\xc4\x83cate, limbajul s-a pierdut \xc3\xaentre genera\xc8\x9biile ce ne despart de cei care au participat la \xc3\xaen\xc4\x83l\xc8\x9barea acestei biserici. C\xc3\xa2teva fr\xc3\xa2nturi se mai p\xc4\x83streaz\xc4\x83 \xc3\xaen arta \xc8\x9bes\xc4\x83toarelor \xc8\x99i \xc3\xaen ce ne-au l\xc4\x83sat \xc3\xaen scris culeg\xc4\x83torii de folclor, restul pare \xc8\x99ters din memoria culturii noastre tradi\xc8\x9bionale. Me\xc8\x99terul de biserici a fost prev\xc4\x83z\xc4\x83tor \xc8\x99i ne-a l\xc4\x83sat cateva chei de descifrare salvatoare.\n_START_SECTION_\nDescriere\n_START_PARAGRAPH_\nCeea ce atrage aten\xc8\x9bia, de la prima vedere, este funia scoas\xc4\x83 puternic \xc3\xaen relief care \xc3\xaenconjoar\xc4\x83 o compozi\xc8\x9bie sofisticat\xc4\x83 de cruci triple \xc8\x99i rozete de diferite m\xc4\x83rimi \xc8\x99i modele. Crucile, \xc3\xaen m\xc4\x83nunchiuri de c\xc3\xa2te trei \xc8\x99i prinse \xc3\xaen mandorl\xc4\x83, ocup\xc4\x83 partea central\xc4\x83 a celor trei piese de portal, \xc3\xaencadrate de rozete mari. Col\xc8\x9burile superioare sunt ocupate de c\xc3\xa2te o rozet\xc4\x83 solar\xc4\x83 \xc3\xaen timp ce partea de jos este dominat\xc4\x83 de funiile r\xc4\x83sucite \xc3\xaen cerc, spre intrare. Compozi\xc8\x9bia are o structur\xc4\x83 aproape simetric\xc4\x83 cu multe varia\xc8\x9biuni \xc3\xaen detalii. \xc3\x8en final, \xc3\xaentreaga suprafa\xc8\x9b\xc4\x83 este pus\xc4\x83 \xc3\xaen mi\xc8\x99care de umbrele \xc8\x99i luminile aruncate de o multitudine de triunghiuri m\xc4\x83runte pres\xc4\x83rate \xc3\xaentre figurile mari ale compozi\xc8\x9biei. La acest nivel descriptiv trebuie scos \xc3\xaen eviden\xc8\x9b\xc4\x83 sensibilitatea artistic\xc4\x83 deosebit\xc4\x83 a me\xc8\x99terului, care s-a jucat at\xc3\xa2t cu geometria elementelor \xc3\xaen masa lemnului c\xc3\xa2t \xc8\x99i cu aura de lumini \xc8\x99i umbre pe care acestea le arunc\xc4\x83 \xc3\xaen jurul lor.\n_START_SECTION_\nSimbolistica formelor\n_START_PARAGRAPH_\nPentru a \xc3\xaen\xc8\x9belege mai bine sensul acestui portal este necesar s\xc4\x83 facem un pas \xc3\xaen simbolistica formelor din care este compus. La acest nivel, cercetarea rom\xc3\xa2neasc\xc4\x83 a scos deja \xc3\xaen eviden\xc8\x9b\xc4\x83 importan\xc8\x9ba simbolului solar, masculin, \xc3\xaen arta tradi\xc8\x9bional\xc4\x83. Pe portalul de intrare de la S\xc3\xa2rbi Susani identific\xc4\x83m \xc3\xaentr-adev\xc4\x83r prezen\xc8\x9ba celor dou\xc4\x83 rozete solare \xc3\xaen col\xc8\x9burile superioare \xc8\x99i crucile, ca simbol al lui Cristos, el \xc3\xaensu\xc8\x99i identificat cu soarele. Celelalte rozete de pe portal sunt legate de cel\xc4\x83lalt important corp ceresc: luna. Tot de lun\xc4\x83 \xc8\x99i simbolul ei feminin de fertilitate sunt legate \xc8\x99i funiile de pe portal, care iau forma \xc8\x99arpelui r\xc4\x83sucit \xc3\xaen partea de jos, protej\xc3\xa2nd, ca \xc3\xaen pove\xc8\x99ti, spa\xc8\x9biul sacru de necurat. Zig-zag-urile din jurul golului u\xc8\x99ii sunt unda apei din scoar\xc8\x9bele maramure\xc8\x99encelor, de origine de asemenea feminin\xc4\x83. \xc3\x8en lumea simbolurilor mitologice, motivele cioplite pe portal par s\xc4\x83 \xc8\x9bin\xc4\x83 \xc3\xaen echilibru lumina spiritual\xc4\x83 suprem\xc4\x83 masculin\xc4\x83 a soarelui cu mistica lunar\xc4\x83 feminin\xc4\x83 a lunii. \xc3\x8en mod firesc ne \xc3\xaentreb\xc4\x83m: ce vor toate aceste simboluri vechi \xc8\x99i corpuri cere\xc8\x99ti s\xc4\x83 ne spun\xc4\x83? R\xc4\x83spunsul trebuie c\xc4\x83utat \xc3\xaen mesajul cre\xc8\x99tin.\n_START_SECTION_\nMesajul cre\xc8\x99tin\n_START_PARAGRAPH_\nDin perspectiva simbolisticii cre\xc8\x99tine, compozi\xc8\x9bia sofisticat\xc4\x83 de corpuri cere\xc8\x99ti de pe portalul de la intrare \xc3\xaen biserica de lemn din S\xc3\xa2rbi Susani formeaz\xc4\x83 un calendar liturgic bizantin. Pentru a putea dezlega modul de reprezentare a calendarului pe portal trebuie \xc3\xaen\xc8\x9beleas\xc4\x83 structura anului liturgic bizantin. Acesta este compus din dou\xc4\x83 cicluri concentrice, fiecare cu propiul lui \xc8\x99irag de s\xc4\x83rb\xc4\x83tori. Mai \xc3\xaent\xc3\xa2i avem ciclul pascal, al s\xc4\x83rb\xc4\x83torilor mobile, \xc8\x99i apoi ciclul sanctoral, al s\xc4\x83rb\xc4\x83torilor fixe. \xc3\x8en ritul bizantin, ciclul sanctoral comemoreaz\xc4\x83 Sfin\xc8\x9bii bisericii ortodoxe. Slujbele comemorative dedicate sfin\xc8\x9bilor sunt cuprinse \xc3\xaen 12 mineie, c\xc3\xa2te un minei pentru fiecare lun\xc4\x83 a anului. Ciclul pascal graviteaz\xc4\x83 \xc3\xaen jurul s\xc4\x83rb\xc4\x83torii mobile a Pa\xc8\x99tilor, care comemoreaz\xc4\x83 Patimile M\xc3\xa2ntuitorului. \xc3\x8en jurul s\xc4\x83rb\xc4\x83torii Pa\xc8\x99tilor anul bisericesc este \xc3\xaemp\xc4\x83r\xc8\x9bit \xc3\xaen trei mari perioade, numite dup\xc4\x83 cartea principal\xc4\x83 de slujb\xc4\x83 folosit\xc4\x83 de c\xc3\xa2nt\xc4\x83re\xc8\x9bi la stran\xc4\x83 \xc3\xaen timpul fiec\xc4\x83rei perioade, anume: perioada prepascal\xc4\x83 a Triodului (zece s\xc4\x83pt\xc4\x83m\xc3\xa2ni \xc3\xaenainte de Duminica Pa\xc8\x99tilor), perioada pascal\xc4\x83 a Penticostarului (opt s\xc4\x83pt\xc4\x83m\xc3\xa2ni dup\xc4\x83 \xc3\x8enviere) \xc8\x99i perioada postpascal\xc4\x83 a Octoihului (\xc8\x9bine tot restul anului)._NEWLINE_La S\xc3\xa2rbi Susani funia de pe portal reprezint\xc4\x83 \xc3\xaentregul an ecleziastic, ce pleac\xc4\x83 de pe u\xc8\x99orul st\xc3\xa2ng \xc8\x99i se termin\xc4\x83 pe cel drept \xc3\xaen partea de jos. \xc3\x8emp\xc4\x83r\xc8\x9birea \xc3\xaen trei p\xc4\x83r\xc8\x9bi a funiei, una pe fiecare pies\xc4\x83 a portalului sugereaz\xc4\x83 \xc3\xaemp\xc4\x83r\xc8\x9birea \xc3\xaen trei perioade a ciclului pascal. Astfel, cele trei piese ale portalului ar trebui s\xc4\x83 reprezinte, de la st\xc3\xa2nga la dreapta, perioadele Octoihului, Triodului \xc8\x99i Penticostalului. Octoihul este, \xc3\xaentradev\xc4\x83r, particularizat pe u\xc8\x99orul st\xc3\xa2ng de opt rozete laterale, exterioare compozi\xc8\x9biei, reprezent\xc3\xa2nd cele opt glasuri succesive \xc3\xaen care sunt c\xc3\xa2ntate slujbele Octoihului. O alt\xc4\x83 caracteristic\xc4\x83 a Octoihului sunt cele nou\xc4\x83 c\xc3\xa2nt\xc4\x83ri (ode) ale canonului. Aceast\xc4\x83 caracteristic\xc4\x83 nu a fost sc\xc4\x83pat\xc4\x83 de me\xc8\x99ter, care \xc3\xaen partea de jos a u\xc8\x99orului st\xc3\xa2ng, dup\xc4\x83 \xc8\x99irul celor opt rozete laterale a ad\xc4\x83ugat, separat, \xc8\x99i o a noua rozet\xc4\x83. Aceast\xc4\x83 ultim\xc4\x83 rozet\xc4\x83 poate de asemenea reprezenta tipicul de la sf\xc3\xa2r\xc8\x99itul celor opt glasuri ale octoihului. U\xc8\x99orul drept al portalului este la r\xc3\xa2ndul lui identificat de cinci rozete exterioare ce indic\xc4\x83 perioada Penticostarului, adic\xc4\x83 a cincizecimii. \xc3\x8entre cei doi u\xc8\x99ori r\xc4\x83m\xc3\xa2ne piesa superioar\xc4\x83 a tocului u\xc8\x99ii care reprezint\xc4\x83 perioada central\xc4\x83 a anului liturgic, cea a Triodului, care nu a mai necesitat semne distinctive._NEWLINE_Odat\xc4\x83 identificate cele trei piese ale portalului cu cele trei perioade ale ciclului pascal, semnifica\xc8\x9bia crucilor prinse \xc3\xaen mandorle din mijlocul pieselor apare, \xc3\xaen consecin\xc8\x9b\xc4\x83, s\xc4\x83 fie cea a s\xc4\x83rb\xc4\x83torilor principale din perioadele respective. Crucea din st\xc3\xa2nga aminte\xc8\x99te Na\xc8\x99terea \xc8\x99i Botezul M\xc3\xa2ntuitorului, crucea din dreapta celebreaz\xc4\x83 \xc3\x8envierea, \xc3\x8en\xc4\x83l\xc8\x9barea la Cer \xc8\x99i Rusaliile iar crucea central\xc4\x83 fixeaz\xc4\x83 Patimile din Vinerea Mare \xc3\xaen centrul anului ecleziastic. \xc3\x8entregul ciclu pascal este astfel ilustrat. Pentru \xc3\xaentregirea calendarului bizantin este nevoie doar de prezen\xc8\x9ba ciclului sanctoral. Acesta apare reprezentat prin cele doisprezece rozete lunare, \xc8\x99ase mari \xc8\x99i \xc8\x99ase mici ce se desf\xc4\x83\xc8\x99oar\xc4\x83 pe cele trei piese, reprezent\xc3\xa2nd cele doisprezece luni \xc8\x99i mineie ale anului. R\xc4\x83m\xc3\xa2n cele dou\xc4\x83 rozete solare din col\xc8\x9burile de sus, a c\xc4\x83ror semnifica\xc8\x9bie nu poate fi alta dec\xc3\xa2t a solsti\xc8\x9biilor, cel de iarn\xc4\x83 \xc3\xaen st\xc3\xa2nga \xc8\x99i cel de var\xc4\x83 \xc3\xaen dreapta._NEWLINE_Pe portalul de la S\xc3\xa2rbi Susani se remarc\xc4\x83, a\xc8\x99adar, prezen\xc8\x9ba tuturor marilor s\xc4\x83rb\xc4\x83tori \xc8\x99i slujbe comemorative de-alungul \xc3\xaentregului an eccleziastic, centrate \xc3\xaen jurul patimilor M\xc3\xa2ntuitorului. Av\xc3\xa2nd \xc3\xaen vedere semnifica\xc8\x9biile profunde ale calendarului cre\xc8\x99tin, acest portal adresaz\xc4\x83 omului o chemare de a \xc3\xaenainta \xc3\xaen spiritualitate prin credin\xc8\x9ba \xc3\xaen Cristos \xc8\x99i prin participare la via\xc8\x9ba bisericii. Me\xc8\x99terul a surprins aici, \xc3\xaentr-un mod ini\xc8\x9biatic, \xc3\xaens\xc4\x83\xc8\x99i esen\xc8\x9ba cre\xc8\x99tinismului, aceea de a conduce omul spre m\xc3\xa2ntuiriea sa, \xc3\xaen\xc8\x9beleas\xc4\x83 ca o rena\xc8\x99tere \xc3\xaen trup spiritual.\n_START_SECTION_\nTehnic\xc4\x83\n_START_PARAGRAPH_\nButea bisericii din S\xc3\xa2rbi Susani este ridicat\xc4\x83 \xc3\xaen \xc3\xaentregime din b\xc3\xa2rne de stejar, legate cu cheotori netede \xc3\xaen dinte ascuns. Pere\xc8\x9bii sunt ridica\xc8\x9bi drep\xc8\x9bi cu b\xc3\xa2rne fasonate din secure \xc8\x99i bard\xc4\x83, apoi rigidiza\xc8\x9bi cu cuie de lemn. \xc3\x8entre b\xc3\xa2rne sunt f\xc4\x83cute scobituri \xe2\x80\x9ecuptytye\xe2\x80\x9d pentru etan\xc8\x99eizarea pere\xc8\x9bilor._NEWLINE_O mare parte a cheotorilor de la altar sunt prinse \xc3\xaen ro\xc8\x99teie de fier pentru a evita deschiderea lor. Cauza acestor probleme sunt alunec\xc4\x83rile de teren \xc8\x99i nu este de natur\xc4\x83 tehnic\xc4\x83. Din contr\xc4\x83, execu\xc8\x9bia este de o deosebit\xc4\x83 calitate, indic\xc3\xa2nd participarea unor me\xc8\x99teri de biserici specializa\xc8\x9bi.\n_START_SECTION_\nCimitirul\n_START_PARAGRAPH_\nBiserica este a\xc8\x99ezat\xc4\x83 pe un platou de-asupra v\xc4\x83ii Cos\xc4\x83ului. Pe un drum de care, printre garduri \xc3\xaempletite de nuiele, se merge p\xc3\xa2n\xc4\x83 la o poart\xc4\x83 de fier care a \xc3\xaenlocuit-o pe cea veche de lemn. O porti\xc8\x9b\xc4\x83 de lemn pe doi st\xc3\xa2lpi, protejat\xc4\x83 de un mic acoperi\xc8\x99, a fost par\xc8\x9bial salvat\xc4\x83 \xc3\xaen muzeul din Sighet. Sculptura ei este asem\xc4\x83n\xc4\x83toare celei de la fereastra bisericii, ceea ce sugereaz\xc4\x83 o datare comun\xc4\x83 cu biserica de lemn, \xc3\xaen 1639. \xc3\x8en acest caz porti\xc8\x9ba de la cimitirul din S\xc3\xa2rbi Susani este cea mai veche p\xc4\x83strat\xc4\x83 \xc3\xaen Maramure\xc8\x99._NEWLINE_Cimitirul este azi extins pe ambele p\xc4\x83r\xc8\x9bi ale drumului vechi, ce ducea de la Cavnic la Sighet prin Ocna \xc8\x98ug\xc4\x83tag. O hart\xc4\x83 cadastral\xc4\x83 din 1860 surprinde un cimitir mai restr\xc3\xa2ns, m\xc4\x83rginit la deal de vechiul drum de \xc8\x9bar\xc4\x83. Incinta cimitirului a fost \xc3\xaens\xc4\x83 ini\xc8\x9bial \xc8\x99i mai mic\xc4\x83, partea dinspre miaz\xc4\x83noapte fiind adaus\xc4\x83 \xc3\xaen urma ciumelor care au b\xc3\xa2ntuit Maramure\xc8\x99ul \xc3\xaen secolul 18 \xc8\x99i 19._NEWLINE_Drumul spre biseric\xc4\x83 urc\xc4\x83 \xc3\xaen arc panta abrupt\xc4\x83, prin partea veche a cimitirului, \xc8\x99i se termin\xc4\x83 \xc3\xaen fa\xc8\x9ba intr\xc4\x83rii, pe latura de sud a bisericii. \xc3\x8enainte de restaurarea bisericii din anul 2000 au existat \xc3\xaen jurul bisericii, protejate de poalele largi ale strea\xc8\x99inei, mese vechi \xc8\x99i noi pentru mo\xc8\x99i. La nord de biseric\xc4\x83 se afl\xc4\x83 o clopotni\xc8\x9b\xc4\x83 \xc3\xaen care a fost prins clopotul cel mare, d\xc4\x83ruit de Dialog Raiu din Ocna \xc8\x98ug\xc4\x83tag \xc3\xaen 1978. Gardul din jurul cimitirului, "dyelni\xc8\x9ba", a fost prin tradi\xc8\x9bie \xc3\xaemp\xc4\x83r\xc8\x9bit \xc3\xaen grija familiilor din partea de sus a satului. \xc3\x8en cimitir se pot vedea o colec\xc8\x9bie de cruci vechi de lemn, piatr\xc4\x83 \xc8\x99i fier forjat de secol 19 \xc8\x99i 20.'